**Likumprojekta “Grozījumi likumā “Par ārkārtējo situāciju un izņēmuma stāvokli””** **sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta mērķis ir nodrošināt valsts un sabiedrības funkcionēšanas nepārtrauktību valsts apdraudējuma gadījumā izsludināta izņēmuma stāvokļa laikā, papildinot izņēmuma stāvokļa laikā nosakāmos tiesību ierobežojumus, Ministru kabineta tiesības un kārtību, kā jāveic gadskārtējā valsts budžeta likumā noteiktās apropriācijas izmaiņas, kā arī nosacījumus skaidrās naudas saņemšanai valsts apdraudējuma pārvarēšanai. Likumprojekta grozījums likuma 17.panta pirmās daļas 25.punktā stāsies spēkā vienlaikus ar grozījumiem Karatiesu likumā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Aizsardzības ministrijas iniciatīva, kā arī:  Ministru kabineta 2017. gada 14. februāra sēdes protokollēmums Nr. 7; 50. § “Informatīvais ziņojums “Par mācību KRISTAPS 2016 secinājumiem”” (TA-1230-DV).  Ministru kabineta 2017. gada 3. oktobra sēdes protokollēmums Nr. 49; 59. § “Informatīvais ziņojums “Par mācību “KRISTAPS 2016” secinājumu izpildes gaitu un rezultātiem”” (TA-2095-DV).  Ministru kabineta 2018. gada 23. janvāra sēdes protokollēmuma Nr. 5; 50. § “Informatīvais ziņojums “Par mācību KRISTAPS 2017 secinājumiem” (TA-2879-DV) 9. secinājums.  Ministru kabineta 2018. gada 30. oktobra sēdes protokollēmuma Nr. 50; 52. § “Informatīvais ziņojums “Par mācību KRISTAPS 2018 secinājumiem” (TA-2170-DV) 2.1.1.; 2.2. apakšpunkts.  Ministru kabineta 2018. gada 18. decembra sēdes protokollēmuma Nr. 60; 107. § “Informatīvais ziņojums par Karatiesu likuma izpildes nodrošināšanu” (TA-2553-DV) 2. punkts  Ziemeļatlantijas līguma organizācijas dalībvalstu valstu un valdību vadītāju Varšavas samita (2016. gada 8. jūlijs) deklarācija. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekts paredz pilnveidot normatīvo regulējumu valsts apdraudējuma situācijās, proti:  Likumprojekta 1. pants paredz grozījumus likuma “Par ārkārtējo situāciju un izņēmuma stāvokli” (turpmāk – likums) 8. panta pirmās daļas 8. punktā izslēgt vārdu “speciālām”, jo, izsludinot ārkārtējo situāciju, Ministru kabinetam ir tiesības noteikt, ka valsts pārvaldes un pašvaldību institūcijas nosaka aizliegumu personām atrasties noteiktās vietās bez speciālām atļaujām vai personu apliecinošiem dokumentiem. Turklāt termins “speciālā atļauja” tiek lietots citos normatīvajos aktos citādā juridiskajā izpratnē.  Likumprojekta 2. pants paredz likuma 17. panta pirmās daļas 2. punktā, kas nosaka Ministru kabineta tiesības izņēmuma stāvokļa laikā valsts apdraudējuma pārvarēšanai noteikt aizliegumu personām atrasties noteiktās vietās bez speciālām atļaujām, izslēgt vārdu “speciālām”, jo termins “speciālā atļauja” tiek lietots citos normatīvajos aktos citādā juridiskajā izpratnē. Savukārt termins “atļauja” dod iespēju par valsts apdraudējuma pārvarēšanu atbildīgajām institūcijām pēc operatīvās nepieciešamības īstenot aizliegumu personām atrasties noteiktās vietās.  Spēkā esošā likuma 17. panta pirmās daļas 18. punkta redakcija paredz, ka:  “(1) Atkarībā no valsts apdraudējuma veida, intensitātes un rakstura Ministru kabinets var noteikt:  (..)  18) finanšu ministram pilnvarojumu mainīt likumā par valsts budžetu kārtējam gadam noteikto apropriāciju, ja Saeimas Budžeta un finanšu (nodokļu) komisija 24 stundu laikā ir izskatījusi apropriācijas izmaiņas un nav iebildusi pret tām, kā arī nodrošināt finanšu resursus un maksājumu veikšanu”.  Valsts apdraudējuma gadījumā 24 stundas varētu būt pārāk ilgs laiks lēmuma pieņemšanai, īpaši situācijā, kad notikumi attīstās strauji un ir nepieciešami steidzami un neatliekami operacionālie pasākumi. Tā kā valsts aizsardzības un drošības jomas darbība izņēmuma stāvokļa laikā ir būtiski atkarīga no apropriācijas izmaiņām, apdraudējuma gadījumam jāparedz elastīgāks reaģēšanas mehānisms valsts finanšu jomā.  Ievērojot to, ka iespējamās ārvalstu agresijas gadījumā viens no pretinieka stratēģiskajiem mērķiem ir valsts tautsaimniecības un finanšu sistēmas darbības traucēšana vai apturēšana, kā arī to, ka izņēmuma stāvokļa laikā viens no valsts prioritārajiem mērķiem ir saglabāt finanšu sistēmas stabilitāti, valsts institūciju rīcībspēju, nodrošināt valsts tautsaimniecības noturību un nepieļaut nelikumīgu un nesaskaņotu rīcību finanšu jomā, ir nepieciešams uzturēt kontroles mehānismus. Parlamentārās republikas varas leģitimitātes nodrošināšanai ir būtiska likumdevējvaras kontrole pār izpildvaras institūcijām.  Ņemot vērā minēto, tika izstrādāti grozījumi (likuma 17. panta pirmās daļas 18. punktā grozījumi, kā arī panta pirmās daļas papildinājums ar 19. un 20. punktu), kas paredz finanšu ministra pilnvaras mainīt apropriāciju, ja tā tiek īstenota valsts budžeta ietvaros un izmaiņām nav negatīvas ietekmes uz vispārējās valdības sektora budžeta nominālo bilanci (atbilstoši Eiropas nacionālo un reģionālo kontu sistēmas Eiropas Savienībā metodoloģijai). Vienlaikus, lai nodrošinātu parlamentāro kontroli pār šo procesu, Finanšu ministrija nekavējoties informē Saeimas Budžeta un finanšu (nodokļu) komisiju par apropriācijas izmaiņām.  Savukārt, ja apropriāciju izmaiņu rezultātā tiek pārsniegts gadskārtējā valsts budžeta ietvars vai rodas negatīva ietekme uz vispārējās valdības sektora budžeta nominālo bilanci, finanšu ministrs ir tiesīgs mainīt likumā noteikto apropriāciju un nodrošināt finanšu resursus un maksājumu veikšanu atbilstoši Saeimas Budžeta un finanšu (nodokļu) komisijas lēmumam, kas ir pieņemts 24 stundu laikā no informācijas saņemšanas. 24 stundu laikposms sākas brīdī, kad komisija ir saņēmusi no Finanšu ministrijas informāciju par apropriācijas izmaiņām.  Gadījumā, ja Saeimas Budžeta un finanšu (nodokļu) komisija 24 stundu laikā nav izskatījusi apropriācijas izmaiņas, pilnvaras pieņemt lēmumu ir Ministru prezidentam un finanšu ministram.  Valsts apdraudējuma gadījumā iespējams starptautisko kredītreitingu kritums un straujš valsts budžeta ienākumu samazinājums, kas var ietekmēt valsts budžeta līdzekļu apriti, tai skaitā atlīdzības izmaksas valsts un pašvaldību institūciju amatpersonām un darbiniekiem, kā arī sociālo nodrošinājumu valstī.  Līdz ar to izņēmuma stāvokļa laikā ir būtiski, lai visas par valsts apdraudējuma pārvarēšanu atbildīgās institūcijas turpinātu pildīt savus pienākumus bez pārtraukumiem. Ņemot vērā, ka izņēmuma stāvoklī prioritāra kļūst apdraudējuma pārvarēšana, visām atbildīgajām institūcijām ir jāplāno darbs īpašā režīmā.  Lai to īstenotu, piedāvātie likuma grozījumi (17. panta pirmās daļas papildinājums ar 21. un 22. punktu) paredz, ka Ministru kabinetam ir tiesības noteikt īpašu regulējumu izdienas pensiju, valsts sociālo pabalstu, sociālās apdrošināšanas un sociālās palīdzības nodrošināšanai, nepieciešamības gadījumā paredzot kompensējošus mehānismus. Grozījumu mērķis ir deleģēt Ministru kabinetam tiesības lemt par personām nepieciešamo sociālo nodrošinājumu pieejamā finansējuma ietvaros situācijā, kad valstī ir noteikts izņēmuma stāvoklis, kas nepieciešams sabiedrībai un valstij svarīgu interešu nodrošināšanai, proti, lai sabalansētu valsts budžeta izdevumus un ienākumus situācijā, kad ir būtisks ienākumu kritums, kā arī, lai aizsargātu Satversmē garantētās cilvēku pamattiesības.  Ierobežojumi pensiju, pabalstu un atlīdzību izmaksai un īpaši nosacījumi obligāto valsts sociālās apdrošināšanas iemaksu regulējumā noteiktā periodā var tikt attaisnoti pie nosacījuma, ja valstī ārējā apdraudējuma rezultātā notiek strauja ekonomikas lejupslīde un Finanšu ministrijas makroekonomiskās prognozes tuvākajam periodam apliecina, ka tuvākajā laikā nav paredzama ekonomikas strauja atveseļošanās, kā arī ienākumu valsts pamatbudžetā un sociālās apdrošināšanas budžetā pieaugums.  Tiesību lemt par sociālā atbalsta apmēru iedzīvotājiem nodošana Ministru kabinetam izņēmuma stāvokļa laikā tiek pamatota ar nepieciešamību operatīvi lemt par tādu valsts budžeta līdzekļu izmantošanu, kas ļauj efektīvi pārvarēt valsts apdraudējuma situāciju.  Racionāla un savlaicīga lēmuma pieņemšana par iedzīvotājiem nepieciešamo finansiālo atbalstu izņēmuma situācijā ir ne tikai valsts budžeta interešu nodrošināšana apstākļos, kad nepieciešams samazināt budžeta izdevumus un sabalansēt valsts budžeta ieņēmumus un izdevumus, bet arī citu personu tiesību uz sociālo nodrošinājumu realizācija atbilstoši Satversmes 116. pantam. 2008. gada 24. decembra spriedumā Lietuvas Konstitucionālā tiesa ir norādījusi, ka “valstī var rasties ārkārtas situācijas (ekonomiskā krīze, dabas katastrofa u. c.), kad objektīvi trūkst līdzekļu pensiju izmaksai. Šādās ārkārtas situācijās pensiju tiesiskais regulējums var tikt grozīts, arī samazinot pensiju lielumu tādā apmērā, kādā tas ir nepieciešams sabiedrības un valsts vitāli svarīgu interešu nodrošināšanai un citu konstitucionālo vērtību aizsardzībai. Samazinātās pensijas var tikt izmaksātas tikai uz noteiktu laiku. [..] Jāuzsver, ka pat šādās ārkārtas situācijās pensijas nevar tikt samazinātas, pārkāpjot līdzsvaru starp personas un sabiedrības interesēm, proti, pensiju samazinājumam jāatbilst konstitucionālajam proporcionalitātes principam.” Tādējādi ārkārtas situācijā ir iespējams noteikt papildu ierobežojumus personas tiesībām uz sociālo nodrošinājumu vai sociālās palīdzības paplašināšanu.  Ministru kabinets izņēmuma stāvokļa laikā var lemt par sociālā atbalsta pasākumiem, tostarp personu tiesību ierobežojošiem pasākumiem, tikai izsverot to tiesiskumu, nepieciešamību un samērīgumu konkrēta apdraudējuma novēršanai vai pārvarēšanai.  Tiklīdz valsts apdraudējums ir novērsts vai pārvarēts, tiek atcelts vai beidz darboties lēmums par izņēmuma stāvokli un vienlaikus ar to arī visi izņēmuma stāvokļa pārvarēšanai pieņemtie normatīvie akti. Attiecīgi, ja Finanšu ministrija secina, ka pēc tam, kad speciālais tiesiskais režīms – izņēmuma stāvoklis – ir atcelts, ekonomiskā situācija valstī atjaunojas lēni un nepieciešams pieņemt lēmumu par valsts budžeta izdevumu samazinājumu, lēmumi par sociālā nodrošinājuma ierobežošanu kā līdz šim būs jāpieņem Saeimai.  Līdz ar to likumprojekts (likuma 17. panta pirmās daļas papildinājums ar 21. un 22. punktu) paredz, ka valsts iestādēm, kuru darbība tiek finansēta no valsts budžeta, ir jānosaka īpašs – atbilstošs izņēmuma stāvokļa raksturam – atlīdzības regulējums amatpersonām un darbiniekiem, nepieciešamības gadījumā paredzot kompensējošus mehānismus. Atlīdzības samazinājuma gadījumā būtu nepieciešams paredzēt kompensācijas mehānismu, lai veicinātu valsts pārvaldes amatpersonu un darbinieku minimālo nodrošinājumu valsts apdraudējuma situācijā.  Līdzīgs regulējums ir piemērojams saistībā ar izdienas pensiju, sociālo apdrošināšanu, valsts sociālo pabalstu un sociālās palīdzības jomu, kā arī saistībā ar kompensācijām. Arī šim regulējumam ir jābūt samērīgam un atbilstošam tautsaimniecības stāvoklim izņēmuma situācijā. Likumprojektā piedāvātajā 17. panta pirmās daļas 22. punkta redakcijā ar terminu “kārtība” tiek saprasts gan regulējums, gan procedūra.    Ar likuma 17. panta pirmās daļas 23. un 24. punktu tiek noteikts, ka, pieņemot lēmumu par izņēmuma stāvokļa izsludināšanu vai grozījumus lēmumā par izņēmuma stāvokļa izsludināšanu, Ministru kabinetam ir tiesības noteikt ierobežojumu – aizliegumu, lai īstenotu valsts un pašvaldību iestāžu valsts apdraudējuma pārvarēšanas pasākumus un nodrošinātu kritiskās infrastruktūras vai kritisko finanšu nozares pakalpojumu darbības nepārtrauktību uz izņēmuma stāvokļa laiku, aizliegumu publisko un privāto tiesību subjektu amatpersonām un darbiniekiem, kuri iesaistīti valsts apdraudējuma pārvarēšanas pasākumu veikšanā vai nodrošina kritiskās infrastruktūras vai kritisko finanšu nozares pakalpojumu darbības nepārtrauktību, izbeigt civildienesta attiecības vai uzteikt darba līgumu, kā arī pārtraukt tiešo darba pienākumu pildīšanu, vienlaikus nodrošinot darba apstākļiem atbilstošu darba un veselības aizsardzību. Tāpat likuma 17. panta pirmās daļas 24. punkts paredzēs tiesības Ministru kabinetam noteikt aizliegumu juridiskām personām pārtraukt kritiskās infrastruktūras vai kritisko finanšu nozares pakalpojumu darbību. Nepieciešamība minētajām personām, objektiem un iestādēm turpināt pienākumus izriet no secinātā, ka šo personu veicamie pienākumi ir tiešā sasaistē ar valsts iekārtas un sabiedrības funkcionēšanas un kontinuitātes spējām, proti, kritiskajām funkcijām (*Critical Government Functions*).  Šobrīd arī Streiku likums un Civilās aizsardzības un katastrofas pārvaldīšanas likums nosaka sabiedrībai nepieciešamās funkcijas, kuru darbību valsts apdraudējuma gadījumā valstij jāturpina nodrošināt minimālā apmērā.  Likumprojektā paredzētā fizisko personu tiesību ierobežojuma mērķis ir nodrošināt, ka izņēmuma stāvokļa laikā tās nepārtrauc jeb turpina pildīt savus civildienesta vai tiešos darba pienākumus. Attiecīgās iestādes ietvaros darba režīms (piemēram, pāriešana uz maiņu darbu diennakts režīmā) var tikt mainīts atbilstoši civildienesta vai darba tiesiskās attiecības regulējošajiem normatīvajiem aktiem un rīkojumam par izņēmuma stāvokli.  Latvijas Republikas Satversmes 106. pants nosaka, ka “piespiedu darbs ir aizliegts. Par piespiedu darbu netiek uzskatīta iesaistīšana katastrofu un to seku likvidēšanā un nodarbināšana saskaņā ar tiesas nolēmumu”. Savukārt Civilās aizsardzības un katastrofas pārvaldīšanas likuma 1. pantā ir noteikti seku likvidēšanas pasākumi – tādu pasākumu kopums, kuri tiek veikti, lai nodrošinātu vismaz minimālās iedzīvotāju pamatvajadzības, kas saistītas ar cilvēku izdzīvošanu, un apturētu vai mazinātu veselības, vides un īpašuma apdraudējumu.”  Pašreizējais regulējums, kas ietverts Latvijas Republikas Satversmē un Civilās aizsardzības un katastrofas pārvaldīšanas likumā, neparedz iespēju noteikt par pienākumu noteiktām personu grupām un juridiskām personām turpināt to darbību izņēmuma stāvokļa laikā, kas var tikt izsludināts ārēja militāra apdraudējuma dēļ. Ārējs militārs apdraudējums nav uzskatāms par katastrofu, savukārt jau šādā apdraudējuma situācijā ir nepieciešams noteikt konkrētas darbības, kas veicinātu valsts un sabiedrības noturīguma un kontinuitātes spējas, tādējādi samazinot iespējamo militārā apdraudējuma strauju eskalāciju. Izņēmuma stāvokļa laikā militāra apdraudējuma gadījumā ir nepieciešams sagatavoties pamatvajadzību nodrošināšanai militāra iebrukuma un kara gadījumā.  Satversmes 106. pantā nav dota piespiedu darba definīcija. Tajā ir norādīti tādi darbi kā iesaistīšana katastrofu un to seku likvidēšanā un nodarbināšana saskaņā ar tiesas nolēmumu, kuri netiek uzskatīti par piespiedu darbu. Starptautiskā darba organizācija (turpmāk – SDO) 1930. gada 28. jūnijā pieņēma Konvenciju par piespiedu darbu *(Convention (No. 29) Concerning Forced Labour*; turpmāk – SDO konvencija Nr. 29)[[1]](#footnote-1). SDO 1957. gada 25. jūnijā pieņēma Konvenciju par piespiedu darba izskaušanu (*Convention (No. 105) Concerning the Abolition of Forced Labour*; turpmāk – SDO konvencija Nr. 105)[[2]](#footnote-2). Kopš 1997. gada 13. jūnija Latvijas Republikā ir spēkā Eiropas Cilvēktiesību un pamatbrīvību aizsardzības konvencija (turpmāk – Konvencija), kura noteic, ka „nevienam cilvēkam nedrīkst likt veikt piespiedu vai obligāto darbu” (4. panta otrā daļa). Latvija 2017.gada 7.decembrī ir ratificējusi arī 2014.gada protokolu, kas papildina Starptautiskās darba organizācijas 1930.gada Piespiedu darba konvenciju (attiecīgais likums ir pieņemts 2017. gada 26. oktobrī).  Latvijai ir saistoši Eiropas Cilvēktiesību tiesas spriedumi, un tai jārespektē spriedumos paustās atziņas par starptautisko tiesību normu interpretāciju. Eiropas Cilvēktiesību tiesa izmanto piespiedu darba definīciju, kas dota SDO konvencijas Nr. 29 2. panta pirmajā daļā. Eiropas Cilvēktiesību tiesa šo definīciju ir atzinusi par saistošu, jo Konvencijas 4. pants ir pieņemts, pamatojoties uz SDO konvenciju Nr. 29.[[3]](#footnote-3)  Saskaņā ar SDO konvencijas Nr. 29 2. pantu par piespiedu darbu tiek uzskatīts tāds darbs vai dienests, kas, draudot ar sodu, tiek kategoriski pieprasīts no ikvienas personas un attiecībā uz kuru persona nav brīvprātīgi pieteikusies. SDO konvencijas Nr. 29 2. pants tāpat nosaka, piespiedu darbs neietver:  (a) ikvienu militāra rakstura darbu vai dienestu, kuru pieprasa veikt pamatojoties uz obligātā militārā dienesta likumiem;  (b) ikvienu darbu vai dienestu, kas veido daļu no parastiem pilsoņa pienākumiem autonomā valstī;  (c) ikvienu darbu vai dienestu, kas tiek pieprasīts no ikvienas personas kā notiesāšanas tiesā, kas darbojas uz vispārīgo tiesību normām, rezultāts, ar nosacījumu, ka minētais darbs vai dienests tiek veikts valsts iestādes uzraudzībā un kontrolē un ka minētā persona netiek pieņemta darbā vai iekārtota darbā pie atsevišķām privātpersonām, uzņēmumiem vai biedrībām;  (d) ikvienu darbu vai dienestu, kas tiek pieprasīts ārkārtas gadījumā, tas ir, kara gadījumā vai nelaimes vai nelaimes draudu, tādu kā ugunsgrēks, plūdi, bads, zemestrīce, stipras epidēmija vai epizootiskas slimības, dzīvnieku, kukaiņu vai augu kaitēkļu invāzijas, un citos apstākļos, kuri apdraudētu visu iedzīvotāju vai tās daļas pastāvēšanu vai labklājību;  (e) tāda veida mazsvarīgus sabiedriskos dienestus, kurus izpilda sabiedrības locekļi sabiedrības interesēs, un tādējādi tie var tikt uzskatīti kā normāls pilsoniskais pienākums, kas ir saistošs sabiedrības locekļiem, nosakot, ka sabiedrības locekļiem vai viņu tiešiem pārstāvjiem ir jābūt tiesībām tikt konsultētiem attiecībā uz nepieciešamību pēc šādiem pakalpojumiem.  Ņemot vērā, ka izņēmuma stāvoklis parasti ir nosakāms uz ierobežotu laiku, likumprojektā ietvertie grozījumi nepārkāpj SDO Konvenciju Nr. 29 un atbilst SDO Konvencijas Nr. 29 2. pantā ietvertajiem izņēmumiem no piespiedu darba definīcijas.  Salīdzinājumā ar [Satversmi](https://likumi.lv/ta/id/57980-latvijas-republikas-satversme) Konvencijas [4. panta](https://likumi.lv/ta/id/57980-latvijas-republikas-satversme#p4) trešajā daļā ir noteikts plašāks to darbu uzskaitījums, kuri netiek uzskatīti par piespiedu darbu – darbi ieslodzījuma laikā; jebkura rakstura militārs dienests; jebkurš dienests ārkārtēja stāvokļa vai stihiskas nelaimes gadījumā, kas apdraud sabiedrības labklājību; jebkurš darbs vai dienests, kas ietilpst parastajos pilsoņa pienākumos. Šāds pats darbu uzskaitījums ietverts arī Starptautiskā pakta par pilsoņu un politiskajām tiesībām [8. panta](https://likumi.lv/ta/id/57980-latvijas-republikas-satversme#p8) trešajā daļā.[[4]](#footnote-4)  Gan [Satversmes](https://likumi.lv/ta/id/57980-latvijas-republikas-satversme) [106. pantā](https://likumi.lv/ta/id/57980-latvijas-republikas-satversme#p106), gan Konvencijas [4. panta](https://likumi.lv/ta/id/57980-latvijas-republikas-satversme#p4) trešajā daļā un SDO konvencijas Nr. 29 [2. panta](https://likumi.lv/ta/id/57980-latvijas-republikas-satversme#p2) otrajā daļā paredzētie izņēmuma gadījumi no piespiedu darba ir noteikti visas sabiedrības labklājības un drošības interesēs, turklāt – tikai kā ārkārtas pasākums. Šiem darbiem ir publiski tiesisks raksturs, un to veikšanu uzliek publisko tiesību subjekti. Par atteikšanos veikt šos darbus var iestāties administratīvi tiesiska vai krimināltiesiska atbildība, piemēram, par tiesas uzlikto pienākumu veikt piespiedu darbu vai par izvairīšanos no militārā dienesta.[[5]](#footnote-5)  Tādējādi valsts ārkārtējo pasākumu ietvaros var uzlikt par pienākumu kara/ krīzes situācijā veikt darbu visas sabiedrības labklājības un drošības interesēs. Tomēr jautājums par ierobežojuma uzlikšanu pārtraukt darbu noteiktu nozaru darbiniekiem krīzes/ kara situācijā Satversmes tiesas un Eiropas Cilvēktiesību tiesas praksē nav plaši analizēts. Vienlaikus no pieejamās tiesu prakses var secināt, ka šāda ierobežojuma uzlikšana valsts un pašvaldību iestādēm vai personām, kas nodrošina kritiskās infrastruktūras vai kritisko finanšu nozares pakalpojumu darbību, varētu būt pieļaujama, ja tas ir ārkārtas pasākums, kas pamatots ar nepieciešamību nodrošināt valsts un sabiedrības labklājību un drošību, kā arī NBS netraucētu darbību krīzes/ kara situācijā.  Stājoties darba tiesiskajās/ civildienesta attiecībās ar valsts un pašvaldību iestādēm vai personām, kas nodrošina kritiskās infrastruktūras vai kritisko finanšu nozares pakalpojumu darbību, attiecīgajai fiziskajai personai būtu jāzina par tai noteikto iespējamo ierobežojumu izņēmuma stāvokļa laikā no darba devēju puses.  Attiecībā uz fizisko drošību (apsardzi) Ministru kabineta 2010. gada 1. jūnija noteikumu Nr. 496 “Kritiskās infrastruktūras, tajā skaitā Eiropas kritiskās infrastruktūras, apzināšanas un drošības pasākumu plānošanas un īstenošanas kārtība” 38. un 39. punkts nosaka, kā tiek pastiprināti atbildīgo valsts iestāžu veicamie kritiskās infrastruktūras drošības pasākumi.  Likumprojektā paredzētie ierobežojumi fiziskajām un juridiskajām personām nav attiecināmi uz situācijām, kad civildienesta un tiešo darba pienākumu pildīšana būtiski apdraud personas pamattiesības, kā arī noteiktos ierobežojumus Ministru kabinets ir tiesīgs iekļaut vai neiekļaut lēmumā par izņēmuma stāvokļa izsludināšanu vai lēmumā par izņēmuma stāvokļa pagarināšanu, un tie ir spēkā teritorijā, kurā izsludināts izņēmuma stāvoklis (visā valsts teritorijā vai tās daļā).  Ja persona pārkāpj likumprojektā noteiktos ierobežojumus izņēmuma stāvokļa laikā, tā ir saucama pie atbildības saskaņā ar Latvijas Administratīvo pārkāpumu kodeksa 176.2 pantu (līdz 01.07.2020.) un Krimināllikuma 225.1 pantu.  Personai ir noteikts pienākums īstenot 17. panta pirmās daļas 23. punktā noteiktos uzdevumus, izņemot gadījumus, kad tas apdraud personas dzīvību (identisks izņēmums ir paredzēts 25.1 panta pirmās daļas 2. punktā). Vienlaicīgi darba uzdevumu pildīšanas laikā amatpersonām un darbiniekiem, kuri iesaistīti valsts apdraudējuma pārvarēšanas pasākumu veikšanā, un fiziskām personām, kuras atrodas darba tiesiskajās attiecībās ar juridiskajām personām, kas nodrošina kritiskās infrastruktūras vai kritisko finanšu nozares pakalpojumu darbības nepārtrauktību, cik to atļauj faktiskie apstākļi, ir nodrošināma darba apstākļiem atbilstoša darba un veselības aizsardzība.  Likumprojekts paredz arī papildināt likuma 17. panta pirmo daļu ar 25. punktu, kas noteiktu to, ka, izsludinot izņēmuma stāvokli valstī vai tās daļā, Ministru kabinets vienlaikus lemj par karatiesu darbības uzsākšanas nepieciešamību. Šāds grozījums ir nepieciešams, jo ne visos gadījumos, kad valstī vai tās daļā ir izsludināts izņēmuma stāvoklis, objektīvi nepieciešama karatiesu darbības uzsākšana. Šis grozījums tiek veikts saskaņā ar Ministru kabineta 2018. gada 18. decembra sēdes protokollēmuma Nr. 60 107. § “Informatīvais ziņojums par Karatiesu likuma izpildes nodrošināšanu” (TA-2553-DV) un Tieslietu ministrijas virzītajiem grozījumiem Karatiesu likumā.  Valsts drošības iestādēm izņēmuma stāvokļa laikā būs jāveic operatīvās darbības pasākumi vispārējā un sevišķajā veidā, kā arī lielā apjomā, lai nodrošinātu Latvijas nacionālo drošību. Operatīvo darbību kārtību miera laikā regulē Operatīvās darbības likums, bet kriminālprocesa kārtību – Kriminālprocesa likums. Izņēmuma stāvokļa laikā valsts drošības iestādēm nepieciešama atvieglota kārtība operatīvo darbību veikšanai un kriminālprocesu izmeklēšanas kārtībai, lai spētu efektīvi īstenot Valsts drošības iestāžu likumā noteiktos uzdevumus un sekmētu valsts apdraudējuma pārvarēšanu. Visas trīs valsts drošības iestādes ir operatīvo darbību subjekti, bet kriminālprocesuālas darbības ir tiesīgs veikt tikai Valsts drošības dienests. Īpašā kārtība valsts drošības iestādēm operatīvo un kriminālprocesuālo darbību veikšanai, lai nodrošinātu nacionālo drošību valsts apdraudējuma gadījumā, tiks iekļauta Ministru kabineta rīkojumā par izņēmuma stāvokli. Šajā rīkojumā tiks norādītas atkāpes no Operatīvās darbības likumā un Kriminālprocesa likumā ietvertajām normām. Proti, izvērtējot valsts apdraudējuma veidu, intensitāti un specifiku, Ministru kabineta rīkojums saturēs izņēmumus attiecībā uz Operatīvās darbības un Kriminālprocesa likuma noteikumiem par darbību veikšanas saskaņošanu, to termiņiem, lēmumu pieņemšanu utt., lai nodrošinātu efektīvu un savlaicīgu valsts drošības nodrošināšanai nepieciešamo operatīvo vai kriminālprocesuālo darbību veikšanu. Detalizēta informācija par atkāpēm no Operatīvās darbības likumā un Kriminālprocesa likumā noteiktās kārtības, kā arī konkrēts īpašās kārtības saturs nevar tikt iekļauts likumprojekta anotācijā, ņemot vērā iespējamos pretizlūkošanas riskus, kā arī iespējamo valsts apdraudējuma veidu dažādību. Jānorāda, ka Ministru kabineta rīkojumā noteiktie izņēmumi tiks iekļauti, balstoties uz valsts nacionālā apdraudējuma izvērtējama un plānotajām nepieciešamajām darbībām valsts apdraudējuma novēršanai. Tādējādi likumprojekts paredz papildināt likuma 17. panta pirmo daļu ar 26. punktu, ar kuru Ministru kabinetam tiek noteiktas tiesības izņēmuma stāvokļa laikā noteikt īpašu kārtību un termiņus valsts drošības iestādēm operatīvo darbību veikšanai un kriminālprocesa procesuālajām darbībām, lai nodrošinātu nacionālo drošību valsts apdraudējuma gadījumā.  Ņemot vērā iespējamo notikumu attīstību valstī pirms izņēmuma stāvokļa izsludināšanas, tā izsludināšanas brīdī un pēc tam, tiesībsargājošās iestādes, kā arī valsts drošības iestādes saskarsies ar ļoti lielu aizturēto personu skaitu, un būs ievērojami apgrūtināta šo iestāžu spēja pieņemt lēmumus par šo personu statusu dažādos normatīvajos aktos noteiktajos termiņos. Lai nodrošinātu to, ka aizturētās personas tiek aizturētas tiesiski, kamēr notiek apstākļu noskaidrošana, ir nepieciešamas izmaiņas izmeklēšanas darbību atvieglinātai veikšanai.  Ministru kabineta rīkojumā būtu jānosaka, ka izņēmuma stāvokļa laikā persona var tikt aizturēta uz ilgāku laiku līdzšinējo 48 stundu vietā, ja pastāv aizturēšanas nosacījumi.  Papildus tam, Ministru kabineta rīkojumā ir nepieciešams atvieglot speciālo izmeklēšanas darbību sankcionēšanu, nosakot, darbības, kas izņēmuma stāvokļa laikā var tikt veiktas ar procesa virzītāja lēmumu.  Papildus tam Ministru kabineta rīkojumā par izņēmuma stāvokļa izsludināšanu nosakāmo atvieglojumu uzskaitījumam nav jābūt ierobežojošam, jo atkarībā no apdraudējuma rakstura un intensitātes var rasties nepieciešamība pēc citiem sevišķajā veidā veicamo operatīvās darbības pasākumu un izmeklēšanas darbību veikšanas atvieglojumiem.  Minētā kārtība būtu nosakāma Ministru kabineta rīkojumā, pamatojoties uz to, ka izņēmuma stāvokli, kura apmērus iepriekš nav iespējams paredzēt, arī nosaka un izsludina ar Ministru kabineta rīkojumu, balstoties uz aktuālo situāciju un apdraudējumu, kā ietvaros ir nepieciešamas steidzamas rīcības.  Likumprojekts paredz papildināt 17. panta pirmo daļu ar 27. punktu, kas paredz ārlietu ministram pilnvarojumu pieņemt lēmumu ierosināt starptautiskajās organizācijās, kuru dalībvalsts ir Latvijas Republika, un Eiropas Savienības un Ziemeļatlantijas līguma organizācijas dalībvalstīm pieņemt visaptverošas starptautiskās vai ārvalstu nacionālās sankcijas pret ārējo ienaidnieku vai valsti, kura ir atbildīga par valsts apdraudējuma izraisīšanu, kas apdraud demokrātisko valsts iekārtu, kā arī pret ārvalstu fiziskām un juridiskām personām, kas iesaistītas minētajās agresīvajās darbības pret Latvijas valsti.  Šādas pilnvaras ārlietu ministram ir nepieciešamas, ņemot vērā to, ka ārkārtējas situācijas un izņēmuma stāvokļa laikā ir nepieciešama tūlītēja rīcība valsts apdraudējuma novēršanai. Tiesību norma rada rīcības modeli, kas ārlietu ministram ļauj operatīvi uzsākt sarunas ar Latvijas Republikas sabiedrotajiem par ierobežojošo pasākumu (sankciju) noteikšanu pret ārējo ienaidnieku vai valsti, kura ir atbildīga par valsts apdraudējuma radīšanu. Izpildot šādu rīcības modeli, iespēju robežās tiek īstenota sadarbība arī ar citām institūcijām un valsts drošības iestādēm.  Spēkā esošais tiesiskais regulējums, tas ir, Starptautisko un Latvijas Republikas nacionālo sankciju likums, kā arī Ministru kabineta 2019. gada 9. jūlija noteikumi Nr. 327 “Starptautisko un nacionālo sankciju ierosināšanas un izpildes kārtība” paredz kārtību, kādā Ministru kabinets var lemt par starptautisko sankciju ierosināšanu, tomēr ņemot vērā iespējamās ārkārtējas situācijas un izņēmuma stāvokļa specifiku, var rasties situācija, ka praktiski iepriekš minētajos tiesību aktos noteikto procedūru nav iespējams izpildīt steidzami, līdz ar to attiecībā uz starptautisko un nacionālo sankciju ierosināšanu ir nepieciešama procedūra, kas būtu praktiski izpildāma arī ārkārtējas situācijas vai izņēmuma stāvokļa laikā.  Likumprojekts paredz papildināt 17.panta pirmo daļu ar 28.punktu, kas paredz Ministru kabinetam tiesības atkarībā no valsts apdraudējuma veida, intensitātes un rakstura noteikt īpašu nodokļu maksāšanas, nodokļu pārmaksas atmaksas veidu un kārtību, kā arī, ja izņēmuma stāvoklis pārsniedz trīs mēnešus, nodokļu objektus, bāzi un likmes. Šāda norma nepieciešama, lai radītu valdībai iespēju atkarībā no apdraudējuma veida un riska īstenot efektīvāko nodokļu maksāšanas un pārmaksas atmaksas veidu un kārtību dažādiem nodokļu veidiem. Savukārt Ministru kabineta tiesības noteikt nodokļu objektus, bāzi un likmes Ministru kabinets ir tiesīgs noteikt tikai tad, ja izņēmuma stāvoklis pārsniedz trīs mēnešus. Šāds nosacījums ir noteikts, jo izņēmuma stāvokļa laikā, kas turpinās ilgāk nekā trīs mēnešus var rasties neparedzēti budžeta izdevumi, kuru segšanai nepieciešami finanšu līdzekļi, vai gluži pretēji – var rasties situācija, kurā kritiski samazinās vai pat vairs nepastāv līdz šim iekasētā nodokļa objekti un attiecīgi bāze. Tomēr Ministru kabineta pilnvaras tiek paplašinātas vienīgi tad, ja izņēmuma stāvoklis ieilgst (ir ilgāks par trīs mēnešiem), jo nodokļu likumi ir viens no pamata jautājumiem, kurus Saeima vienmēr vērtē ar vislielāko rūpību un kurus atbilstoši Satversmes 73.pantam nevar pat nodot tautas nobalsošanai tāpat kā kara pasludināšanu, izņēmuma stāvokļa izsludināšanu u.tml.  Likums tiek papildināts ar 18.1 pantu, kas paredz, ka valsts tiešās pārvaldes iestādes, kas ir atbildīgas par valsts apdraudējuma pārvarēšanu, valsts aizsardzības plānošanas dokumentos noteiktajos gadījumos un kārtībā var saņemt skaidro naudu no Valsts kases konta Latvijas Bankā esošo naudas līdzekļu ietvaros (nosakot detalizētus gadījumus Valsts aizsardzības plānā), un Latvijas Banka to izsniedz. Vienlaikus tiek paredzēts, ka neizmantotā skaidrā nauda ir atmaksājama Latvijas Bankā, ieskaitot naudas līdzekļus Valsts kases kontā.  Minētais regulējums ir nepieciešams, jo šobrīd atbilstoši likuma “Par Latvijas Banku” 4. panta 5. punktam Latvijas Banka skaidru naudu drīkst izsniegt tikai kredītiestādēm. Lai nodrošinātu, ka izņēmuma situācijā Latvijas Banka var izsniegt skaidru naudu Valsts kases Latvijas Bankas kontā esošo naudas līdzekļu ietvaros, ir nepieciešams to regulēt likumā. Ministru kabineta Kases operāciju uzskaites noteikumi (kopumā regulē attiecības “uzņēmums – klients”)  nav attiecināmi uz šīm izmaksām (Latvijas Banka ir emisijas iestāde). Vienlaikus minētajā pantā nav regulēts jautājums par valsts drošības iestāžu budžetiem.  Ņemot vērā, ka izņēmuma stāvokļa gadījumā valstij visi nacionālās drošības subjektu resursi ir jāvirza efektīvai valsts suverenitātes apdraudējuma atvairīšanai, kā arī tai primāri jānodrošina savas teritorijas un iedzīvotāju drošība (sabiedrības intereses ir primāras pār privātpersonu interesēm), likumprojekta 4. pants paredz noteikt, ka likuma 19. panta septītajā daļā noteiktās tiesības uz radušos zaudējumu atbilstošu atlīdzinājumu neattiecas uz neiegūto (atrauto) peļņu jeb sagaidāmās peļņas atrāvumu. Valsts apdraudējuma gadījumā visi valsts un sabiedrības resursi tiek veltīti valsts eksistenciālam jeb izdzīvošanas jautājumam – apdraudējuma situācijas pārvarēšanai. Tā kā resursi no sabiedrības tiek ņemti ārēju (no valsts neatkarīgu) apstākļu dēļ, neiegūtās peļņas kompensēšana nav uzskatāma par valsts pienākumu (nepastāv likumsakarīga valsts izraisīta cēloņa).  Identisks atlīdzības zaudējuma atlīdzināšanas princips jau ir noteikts normatīvajos aktos attiecībā uz katastrofu izraisīto seku pārvarēšanā iesaistāmajiem resursiem, proti, Ministru kabineta 2017. gada 7. marta noteikumos Nr. 131 “Noteikumi par juridiskās vai fiziskās personas resursu iesaistīšanu reaģēšanas un seku likvidēšanas pasākumos vai ugunsgrēka dzēšanā, vai glābšanas darbos, kā arī tai radušos izdevumu un zaudējumu kompensācijas aprēķināšanas kārtību”, kā arī citu valstu normatīvajos aktos un tiesu praksē.  Likuma regulējums attiecībā uz radušos zaudējumu atbilstošu atlīdzinājumu un uz tā pamata izdotie Ministru kabineta 2014. gada 23. decembra noteikumi Nr. 788 “Kārtība, kādā izņēmuma stāvokļa laikā valsts aizsardzības un nacionālās drošības vajadzībām iegūst turējumā personas īpašumu un atlīdzina ar to saistītos zaudējumus” nav jāgroza.  Ņemot vērā minēto, lai nodrošinātu likumprojektā ietverto uzdevumu izpildi ārkārtas situācijās un izņēmumu stāvokļa gadījumā, valsts pārvaldes institūcijām ir nepieciešams apzināt iespējamās rīcības plānus ārkārtas situācijās, t.sk. arī gadījumos, kad uzdevumu izpilde ir saistīta ar samazinātu finansējumu.  Lai nodrošinātu Tieslietu ministrijas kompetencē ietilpstošā likumprojekta “Grozījumi Karatiesu likumā” un projektā ietvertā regulējuma vienlaicīgu spēkā stāšanos, likumprojektā ir paredzēts papildināt pārejas noteikumus ar 3. punktu šādā redakcijā:  “Šā likuma 17. panta pirmās daļas 25.punkts stājas spēkā vienlaikus ar attiecīgajiem grozījumiem Karatiesu likumā.” |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija |
| 4. | Cita informācija | Likumprojektā ar terminu “valsts un pašvaldību iestāžu amatpersonas un darbinieki” tiek saprastas arī Saeimas institūciju (t. sk. Saeimas administrācijas, Saeimas autobāzes) amatpersonas un darbinieki.  Ja uz personu attieksies 17. panta pirmās daļas 23.punktā noteiktais pienākums, tas būs jānorāda attiecīgajā amata aprakstā.  Likumprojekta termins “kompensējošie mehānismi” ietver risinājumus attiecībā uz fizisko personu, kurām saistībā ar atlīdzības vai sociālo izmaksu samazinājumu vai apturējumu tiek samazināti ienākumi, finansiālajām saistībām, piemēram, pret kredītiestādēm, nebanku sektora kreditētajiem un komunālo pakalpojumu sniedzējiem utt. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Atkarībā no apdraudējuma apmēra un intensitātes tiesību akts ietekmēs ikvienu sabiedrības daļu, kura būs pakļauta militāro apdraudējumu regulējošiem normatīvajiem aktiem un plāniem. |
| 2. | Tiesiskā regulējuma ietekme uz tautsaimniecību un administratīvo slogu | Ietekme nav nosakāma. |
| 3. | Administratīvo izmaksu monetārs novērtējums | Administratīvo izmaksu monetāro novērtējumu nav iespējams noteikt, jo nav iespējams paredzēt noteiktu apdraudējuma situāciju un tās atstātās sekas. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
|  | **IV. Tiesību akta projekta ietekme uz spēkā esošo tiesību normu sistēmu** | |
| 1. | Saistītie tiesību aktu projekti | Likumprojekts stāsies spēkā vienlaikus ar Tieslietu ministrijas izstrādātajiem grozījumiem Karatiesu likumā, kas izstrādāti saskaņā ar Ministru kabineta 2018. gada 18. decembra sēdes protokollēmuma Nr. 60 107. § “Informatīvais ziņojums par Karatiesu likuma izpildes nodrošināšanu” (TA-2553-DV) 3. punktu.  Vienlaikus izskatīšanai (vienotā paketē) tiks virzīti:   * Likumprojekts “Grozījumi likumā “Par ārkārtējo situāciju un izņēmuma stāvokli””; * Likumprojekts “Grozījums Nacionālās drošības likumā”; * Likumprojekts “Grozījumi Mobilizācijas likumā”. |
| 2. | Atbildīgā institūcija | Aizsardzības ministrija, Tieslietu ministrija |
| 3. | Cita informācija | Ņemot vērā to, ka likumprojekts skar Eiropas Centrālās bankas kompetenci, tas saskaņā ar Līguma par Eiropas Savienības darbību 127.panta 4.punktu, 282.panta 5.punktu un 4.protokola “Par Eiropas Centrālo bankas sistēmas un Eiropas Centrālās bankas statūtiem” 3. un 4.pantu tiks saskaņots ar Eiropas Centrālo Banku. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1. apakšpunktu sabiedrības pārstāvji ir aicināti līdzdarboties, rakstiski sniedzot viedokli par likumprojektu. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Aizsardzības ministrijas tīmekļvietnē www.mod.gov.lv. |
| 2. | Sabiedrības līdzdalība projekta izstrādē | Likumprojekts tika publicēts Aizsardzības ministrijas mājaslapas sadaļā “Sabiedriskās un publiskās apspriešanas” 2019. gada 2. jūlijā <https://www.mod.gov.lv/lv/nozares-politika/sabiedribas-lidzdaliba/sabiedriskas-un-publiskas-apspriesanas> |
| 3. | Sabiedrības līdzdalības rezultāti | Sabiedrības pārstāvji nav izteikuši viedokli par likumprojektu. |
| 4. | Cita informācija | Saskaņā ar Satversmi un Nacionālās drošības likumu ir noteiktas institūcijas un amatpersonas, kuras ir atbildīgas par valsts apdraudējuma pārvarēšanu. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Visas valsts pārvaldes institūcijas, kuras saskaņā ar Nacionālās drošības likumu un citiem normatīvajiem aktiem ir atbildīgas par valsts apdraudējuma situācijas pārvarēšanu. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros. |
| 3. | Cita informācija | Nav. |

Ministru prezidenta biedrs,

aizsardzības ministrs A. Pabriks

E.Svarenieks, 67335029

[Edgars.Svarenieks@mod.gov.lv](mailto:Heinrihs.Rozens@mod.gov.lv)

v\_sk. = 4767

1. Latvija šo konvenciju ir ratificējusi 2006. gadā. [↑](#footnote-ref-1)
2. Latvija šai konvencijai pievienojās, Latvijas Republikas Augstākajai padomei pieņemot 1990. gada 4. maija deklarāciju “Par Latvijas Republikas pievienošanos starptautisko tiesību dokumentiem cilvēktiesību jautājumos”. 1992. gada 27. janvārī Latvijas Republikas ratifikācijas akts tika reģistrēts SDO. [↑](#footnote-ref-2)
3. *Law of the European Convention on Human Rights. London, Dublin, Edinburgh, Butterworths, 1995, p. 92*. [↑](#footnote-ref-3)
4. Satversmes 2003. gada 27. novembra sprieduma lietā Nr. 2003-13-0106 secinājumu daļas 2. punkts, pieejams <https://m.likumi.lv/doc.php?id=81523> [↑](#footnote-ref-4)
5. Satversmes 2003. gada 27. novembra spriedums lietā Nr. 2003-13-0106, 11. lpp., pieejams <https://m.likumi.lv/doc.php?id=81523> [↑](#footnote-ref-5)